khistorydata/jeongjo-sjw-relations huggingface dataset:
정조 17년
應敎魚用謙疏曰伏以臣之有臣身非臣之自有一毛一髮莫非造化中生成拂拭惟天地父母在上進退夷險一聽而已臣何敢自有乎若臣本末卽一庸陋耳乃殿下鼓舞振作又欲其自淬於磨鈍之大化前後華褒不啻踰衮豈臣之一毫近似而乃至于東壁特除之命則臣惶隕感激莫知所以自措也第臣之尤所跼踧凌兢者臣之日昨賓筵奏語豈不以重官方勵廉恥有所警咳乎今玆新授見銜陞品之階也通望之職也四品未經而驟陞則旣乖官方三銓獨政而見擬則且違銓格此皆係臣筵奏中可反之三隅也臣於此而乃敢仰恃寵靈晏然趨膺則淸朝廉防將由臣先壞臣庸是懼焉冒死而屢違嚴召瀝血而連呈短章不暇恤於慢命之誅者豈敢爲一身之私義而已也哉聖度愈大每下只推喉司不諒輒却辭本臣進退維谷轉益窮縮及至前牌仍下飭敎截嚴鑽地不得回身無路不免終出於冒昧肅命之計而若其慙惶愧負無辭自解近於朝紙得見三四卿宰疏槪之出則引臣日前筵奏而辭巽者也臣於是乎背汗心沮尤無可顯之面以彼之所辭較臣之所受不啻勸人辭萬而十萬則自受口自言而身自壞是將謂臣何如人哉臣雖不足恤其爲忘廉冒義反貽累於聖簡誠非小故也玆不得不略綴未徹之語更申難冒之義惟聖明曲垂諒察亟命刊改臣所授職名以重廉防不勝大願焉念臣離捨老母且已隔月矣得接鄕書則臣母宿症當此換節之際又添外感頓廢寢啖鎭日沈苦迄無少減云臣雖在平時知年九耋常懷一懼況於睽違之餘得聞此報尤當何情私所迫按住不得徑出禁扃仍尋鄕路亦願聖明亟命攸司治臣擅行之罪以肅朝綱萬萬幸甚云云省疏具悉爾其勿辭救護母病
정조 17년
持平南涑啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答府曰不允
정조 17년
癸丑八月十一日卯時上御誠正閣右副承旨守令入侍時右副承旨兪漢寧假注書洪樂游記注官金良倜承膺祚慈山府使尹理相金海府使柳鎭琡金堤郡守宋厚淵新寧縣監洪益烈聞慶縣監李永瑗軍威縣監李義和河陽縣監尹載五以次進伏訖上曰守令進前理相等以次奏職姓名訖上敎厚淵曰爾於先正爲幾代孫乎厚淵曰五代孫矣上曰先正子孫中見今立朝者幾人耶厚淵曰宋守淵宋啓成及小臣矣上曰故贊善奉祀孫誰耶厚淵曰宋時淵矣上敎益烈曰爾之兩親今行當將往乎益烈曰然矣上曰以孝理之政特畀一縣須體此意殫誠做治可也敎永瑗曰爾之治績曾已聞之矣敎義和曰爾之中間見枳果何事而入於疎通中乎義和曰臣亦未詳緣於何事而似以商輅之六寸見塞矣上曰六寸親之見枳甚不成說爾之落仕在何年耶義和曰己亥年待罪果川倅時以罪見遞矣上敎載五曰爾是功臣嫡長耶載五曰以光國功臣故判書尹卓然子孫筮仕矣上敎理相等曰爾等各須殫竭做治可也命退諸臣以次退出
정조 17년
行都承旨徐邁修坐左承旨未差右承旨未差左副承旨李翼晉坐直右副承旨兪漢寧坐直同副承旨未差注書徐有聞病一員未差假注書金錫泰仕直尹行直仕事變假注書李弘達仕
정조 17년
藥房提調徐有防副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
兪漢寧啓曰御營將官來言今日本廳軍兵日次私習云矣敢啓傳曰知道
정조 17년
兪漢寧啓曰明日聖節望闕禮依例爲之之意敢啓傳曰知道
정조 17년
徐邁修啓曰右承旨林濟遠今日不爲仕進卽爲牌招何如傳曰許遞
정조 17년
傳于兪漢寧曰十五日眞殿行禮相値三明日次對進定於明日
정조 17년
兪漢寧啓曰明日次對憲府無進參之員除在外傳旨未下外呈告人員竝待開門牌招何如傳曰允
정조 17년
假注書洪樂游差祭代以尹行直爲假注書
정조 17년
兪漢寧啓曰吏曹判書金文淳參議鄭大容牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允參議只推更爲牌招
정조 17년
兪漢寧啓曰吏曹判書金文淳參議鄭大容再牌不進推考傳旨罷職傳旨今方捧入而開政命下之後連事違召無意承膺事體所在極爲未安判書所當更請牌招而係是一日三牌何以爲之敢稟傳曰參議只推更爲牌招
정조 17년
兪漢寧以吏曹言啓曰受由上京守令今日內下送後草記事命下矣古阜郡守洪元爕通川郡守趙鉉杆城郡守金啓濂任實縣監洪履簡纔已催促下送而光州牧使李鼎運謂有身病終不下去事體所在誠極未安本曹請推之外無他可施之罰何以爲之敢稟傳曰改差今日政差出晉州新除牧使以本道昨年民事豈可一刻曠官待其上來遲滯宜念南邑守令中嶺績素著人今日政相換使之除辭朝卽爲赴任可也
정조 17년
兪漢寧以禮曹言啓曰卽接泰陵直長所報則今此本陵秋夕祭享兩官當爲備員將事而參奉愼師浚身病猝重萬無進參之路斯速變通云矣莫重祭享兩官不可不備參奉愼師浚今姑改差卽令該曹口傳差出以爲備員將事之地何如傳曰允今日政差出
정조 17년
李翼晉以弘文館言啓曰本館下番連日闕直事甚未安今日政新除授玉堂待下批仍卽牌招入直何如傳曰允
정조 17년
有政吏批判書金文淳牌不進參判未差參議鄭大容左副承旨李翼晉進啓曰判書金文淳牌招不進參判未差小臣獨政未安何以爲之敢稟傳曰只出緊任以金履成爲大司諫宋民載爲執義姜忱爲司諫金熙采爲獻納徐有鍊爲副校理李錫夏爲修撰接慰官尹光普單付及第宋濟康贈注書例兼鄭來重爲泰陵參奉徐有成爲光州牧使晉州牧使尹行儼淸州牧使李德鉉已上相換
정조 17년
兵批判書鄭好仁病參判閔台爀參議尹弘烈病參知睦萬中入直進右副承旨兪漢寧進副司直申思運徐龍輔洪義榮護軍柳雲羽竝單付
정조 17년
李翼晉啓曰守令署經事命下矣兩司未肅拜呈告人員一體牌招何如傳曰允
정조 17년
以宣傳官黃勉基射會時連六次居首別單傳于兪漢寧曰出六後陞敍
정조 17년
兪漢寧啓曰今日永禧殿獻官申大升以其實病末由受香進去陳疏到院而以齋日不得捧入以改付標以入之意招致司謁使之微稟則司謁李德鳳聽若不聞辭氣暴慢直爲入去事未前有萬萬駭然不可不嚴處令攸司從重科治何如傳曰司謁之聽若不聞之罪聞甚可駭其委折詳覈然後當嚴處明日都承旨入來後査稟
정조 17년
以全羅監司權狀啓鎭安縣監尹文東罷黜事傳于兪漢寧曰甄復旣由特敎亦旣供職則銓曹之差送卽次弟事臺言不但太過此狀啓還下送如或上來使之今日內還官因此思之日前擧案洪秉容亦以呈旬懸錄此亦因拂滌有人言者嚴飭該曹勿敢若是
정조 17년
兪漢寧以兵曹言啓曰閑良內禁衛李蕙秀李惟馨李忠運李文植蔡翼永金相順尹敏東成永五黃芝商郭宗默吳大晉趙文錫張鉉擧李性愚申義養李永達金文基權膺祜等十八人及額外閑良內禁衛李鼎植李濟元蔡大永申德顯鄭煖宗徐有濂尹範五李一懋徐章輔趙雲星李殷彬李憲植李惟元尹範興李元敬李亨謙李棨李孝彬李時晦鄭曦柱許溶李儒秀李吉會權聖彦李惇五等二十五人臣好仁與別將李得濟眼同抄擇鐵箭肄習後當爲試藝事各別申飭之意敢啓傳曰知道
정조 17년
兪漢寧以備邊司言啓曰因水原留守李命植本府貳衙新建狀本有令廟堂會付米一千石劃給草記之命矣關西管餉小米中準此數許劃之意分付該道何如傳曰允
정조 17년
兪漢寧以禁衛營言啓曰本營前軍色從事官鄭尙愚以本職弘文館修撰罷職矣今已敍用仍差從事官使之察任何如傳曰允
정조 17년
兪漢寧以御營廳言啓曰依傳敎陰城縣監李昌熙本廳勸武軍官權付傳令各別肄射待下敎上來應射事嚴飭之意敢啓傳曰知道
정조 17년
癸丑八月十二日卯時上御春塘臺禁軍內試射入侍時行都承旨徐邁修同副承旨兪漢寧假注書洪樂游記注官金良倜承膺祚兵曹判書鄭好仁以次侍立上敎好仁曰宣傳官擧行甚駭然矣卿須各別申飭擧行節次使之肄習可也邁修曰臣以禮房今方傳香而時已至矣上曰卿須先退左副承旨入侍左副承旨李翼晉進伏命書傳敎曰秋務方殷未下直守令今明內辭朝受由上京守令亦於今日內下送後草記又命書傳敎曰守令辭朝有命而有未署經守令政官牌招開政兩司未差之代以在京無故人差出待下批牌招擧行兩司在外人亦爲許遞今日政差出又命書傳敎曰昨以各陵秋夕祭品精備之意拔例提飭典祀官亦皆擇送而如豐德驪州道里稍間獻官亦以地方官差出其所精造與否無以知之耿耿一念不敢少弛近年雖或取來餕餘看品而不若路近陵寢之致精今番另又察飭而稍久則易致稍弛此後一有不謹當該封進之留守不能檢飭之地方官獻官俱難免重勘令該曹以此傳敎精書各揭本陵典祀廳及齋郞直所俾各常目盡誠至於寧越莊陵道里旣甚敻遠祭品本道措備其果十分致愼乎當時送拔例看審之行以此知悉莫敢放忽事亦令該曹分付該道臣一體書付又命書傳敎曰忠武墓道旣命豎碑地方官自當董其役其祀孫李昌熙拔例除郡意欲同相其事差使員一體差定俾於三政之隙專意監督昨欲下敎而未果以忠武爲祖渠以其廕見用則官案之黃紙大非顧名思義之意武公之孫惡可不爲武臣乎令該曹先以武南施行仍令軍門辭朝前權付勸武嚴飭肄射使之待下敎上來應射事分付命書榻敎曰承旨前望單子入之待下批牌招察任命退承史以次退出
정조 17년
癸丑八月十二日申時上御重熙堂坐直承旨入侍時左副承旨李翼晉假注書金錫泰記注官金良倜承膺祚進伏訖上命讀公事判付訖命退賤臣持公事以次退出
정조 17년
行都承旨徐邁修坐左承旨南公轍坐右承旨尹弘烈坐左副承旨李翼晉坐右副承旨徐有秉坐直同副承旨兪漢寧坐直注書徐有聞病一員未差假注書金錫泰仕尹行直仕直事變假注書李弘達仕
정조 17년
傳于徐邁修曰奉常提調入侍
정조 17년
承旨前望單子入之徐榮輔尹弘烈徐有秉落點
정조 17년
兵曹口傳政事副司直單徐榮輔林濟遠金履成
정조 17년
傳于徐有秉曰右副承旨入侍
정조 17년
兪漢寧啓曰卽伏見統制使申大顯去春夏等褒貶啓本則邊將無一人居下殊無嚴明殿最之意推考警責何如傳曰允
정조 17년
以右副承旨兪漢寧禁推傳旨傳于李翼晉曰分揀
정조 17년
李翼晉啓曰守令署經事命下矣大司憲金履禧執義宋民載掌令沈鏗持平趙恒鎭大司諫金履成獻納金熙采正言尹益烈牌不進推考傳旨及罷職傳旨今方捧入而掌令姜鳳瑞司諫姜忱俱在外憲府則只有持平南涑一人大司憲更卽牌招諫院則只有正言洪秉臣一人無以備員署經何以爲之敢稟傳曰差祭人及衆所共知老病人如有實病人與引避人竝許遞其餘只推更爲牌招
정조 17년
李翼晉啓曰守令署經事命下而憲府則旣已署經諫院則司諫姜忱在外大司諫獻納正言二員俱未差無以備員署經未差之代政官牌招開政差出待下批仍卽牌招以爲備員署經之地何如傳曰一司除署經下送
정조 17년
傳于兪漢寧曰再明日眞殿行禮處所依例爲之近日慈殿湯劑煎進時刻待下敎爲之該房知悉
정조 17년
南公轍以禮曹言啓曰宗廟永寧殿永禧殿秋奉審有頉處今二十二日修改之由今秋夕祭享兼告事命下矣祝文中措辭添入之意敢啓傳曰知道
정조 17년
徐有秉以吏曹言啓曰今此宗廟各陵殿秋夕祭獻官大祝中時無職名人員令該曹口傳付軍職何如傳曰允
정조 17년
癸丑八月十三日辰時上御熙政堂大臣備局堂上引見入侍時右副承旨兪漢寧假注書尹行直事變假注書李弘達記注官金良倜承膺祚右議政金憙行司直鄭民始行漢城判尹李文源右參贊洪秀輔兵曹判書鄭好仁行副司直徐有防李秉鼎刑曹判書李得臣行副司直金持默李敬懋訓鍊都正趙心泰行副司直李漢豐行大司成沈煥之副司直尹行任持平南涑正言洪秉臣以次進伏訖憙曰日氣稍涼聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣憙曰臣自速重辜未蒙恩勘至今不勝惶悚而以臣之才三事重任萬無堪承之望乞賜體諒焉上曰所辭過矣何必更引乎上曰次對爲之憙曰頃因同副承旨金履成所啓北關列邑作耦試射便否狀聞之意行會矣卽見南兵使許任狀啓則以爲本營則試射每年逐朔兩次定行抄其矢數稍優者分等施賞咸興等九邑春秋設行永興等四邑一次設行而激勸之道南北無異本營所屬各邑亦從相近相敵之邑分定對耦以此定式試所各自耦邑輪回而其中端川洪原相距爲三百餘里取其道里之居中北靑利城兩邑輪回設行武技則柳葉箭三巡片箭二巡定式居首則元賞外自臣營別給加賞射會春則以二月二十日爲定秋則各樣軍兵都試三次設場殆過一朔又使邊射則正當捧糴勿爲設行春等一次永爲定式至於三水甲山處在窮陲俱無可耦之邑自該府依例分兩等試取三水梨松嶺以西各鎭距該府或至四百里亦自各其鎭試取長津則邑是新設民亦苟聚不可强令赴射該府已有春秋試藝之賞資則亦使依例試取實爲除弊之政請令廟堂稟處矣臣在北營時已知此事矣耦射邑分排程道旣均邊試射一次事勢誠然而三甲長津等三邑及梨松嶺以西各鎭試取之依前擧行亦爲便好依狀請施行何如上曰依爲之出擧條文源曰南城輪操不拘於合操循次設行事依下敎問議于諸將臣則僉議歸一別無異同矣蓋合操則設行未易因此而竝與輪操不得擧行戎政之曠癈誠爲可悶若當合操之年年事豐登民力可行則行合操不然則勿拘合操更以輪操排比設行果爲便當今年則旣已停止不須擧論而自明年爲始稍豐或免歉之年則以輪操循次設行連値豐稔民力俱裕之時則以合操依例設行則民力之可紓戎政之不癈誠如聖敎以此定式施行何如上曰大臣之意何如憙曰合操停止寔出於軫念民弊之盛意而詰戎之政不輕而重則竝與輪操而不行誠爲可悶此後雖於合操停止之歲若値年事稍登之時則輪操依例擧行恐爲得宜上曰依爲之出擧條秉鼎曰臣適以泮堂連忝春秋釋菜之享官故竊有區區愚見文廟事體至重且大凡係儀節全靠守僕之嫺熟而老守僕一名外擧皆迷騃不曉事雖以今番釋菜觀之其所擧行萬不成樣此專由於朝差夕汰立落無常渠輩本以厭避之役且知非久見汰初不講習於儀節故也若不趁今矯弊此後大禮大享許多莫重之儀文必有臨時苟艱之弊事之寒心莫此爲甚繼自今老守僕一名外大司成與久任郞官及齋任同爲取才必擇聰慧可敎者一竝塡差仍令入直郞官月三肄習考勤慢黜陟而宗社守僕旣有啓下之例則文廟守僕亦依此例自本館啓下以爲永久遵行着意肄講之地似好故敢此仰達矣上曰大司成亦陳所見可也煥之曰文廟諸守僕之不嫺儀節凡當典禮間大事全昧規例果如同成均之所達矣其弊蓋由於儀節之講習久癈而役案之除汰甚數故也今自本館就典僕中別擇其聰慧秀出者塡差守僕諸窠而修明肄業之舊法考其勤慢以爲黜陟更飭掌議諸生毋得以微眚細辜輒加除汰之罰仍爲定式永久遵行亦似好矣上曰依爲之出擧條秉鼎曰臣待罪經筵旣有區區愚見故敢此仰達矣前吏判向日政事雖出於對揚之意而其中尹文東一人旣是劇逆之切姻則與他尤異決不可一日廁之於仕籍矣憙曰同成均所奏甚當如此之論若不開納則竊恐義理不明堤防益壞矣伏願亟賜俯從焉上曰今番疎通之政不但爲癈枳人地也近來朝廷政事一無豁然底意思黜陟雖欲嚴明而實有難行之端用捨雖欲公正而亦無超等之才如欲以今之俗變今之規不得不如此故此規模已有素定于中此所以先從尹文東始用變今日之俗習矣如此十餘年則風俗豈不自底於恢蕩之化而用人之路亦豈不從此廣乎近日李家煥擢用事亦出此意雖惡逆旣非連坐則不必枳塞而至於李潛有異於惡逆豈可以從祖之釁累枳其不當枳之從孫乎爲今之道必須君臣共濟相孚然後可以有爲不然則是豈禮樂刑政自天子出之義乎向來洪秉纘事難免專弄苟欲對揚何時不可而何必汲汲於陵幸還宮之日乎秉鼎曰從古亂逆何代無之而豈有如夏賊者乎以我國論之劇逆大憝無如逆适而擧兵犯闕古或有之至於夏賊之窮凶劇惡自有天地以來所未有者也如此凶賊之姻親豈可擬議於疎通之中乎上曰娚妹旣無連坐之法且義絶已久豈必以此永爲枳塞乎我國自有偏黨以來朝象每患岐異此規不改因循至此故是非由是而不公用捨由是而不明惟此疎通一事比諸近來狹小規模可謂稍可豁然者也予意已有堅定前後敷諭不啻諄復卿亦想必知之矣卿之以嚴隄防藉以論執者非不嘉矣而隄防不必因此而不嚴雖以對揚之銓官言之實無可非之端矣好仁曰禁軍節目修整故仰達矣上曰入之可也上曰禁軍遠射之技近來全不成樣百四五十步則雖難責之於人人而百一二十步則名以閑良苟或肄習豈有不越之理乎此後別加申飭以遠射能否爲前頭科路仕路之黜陟可也上曰臺諫如有所懷仰奏可也漢寧曰正言洪乘臣所懷誤以所啓仰達奏對之際語多顚錯不可無警從重推考何如上曰依爲之出擧條憙曰李潤慶事豈有如此世變乎論其罪犯合用一律而臺臣只請竄配洪秉臣施以譴削之典何如上曰譴削則過矣秉臣曰臣姿質魯莽言議空疎本不合於淸朝耳目之任而薇垣新命忽降於夢想之外叩謝義重章皇出肅至登前席以李潤慶事略陳所懷其負犯之至重未及聞知故只以前啓措語矇朧奏達大損臺體至被承宣請推之擧臣滿心惶忸無地自容以此情蹤其何敢仍冒於臺次乎請命遞斥臣職上曰勿辭漢寧曰正言洪乘臣一日再啓煩瀆退待物論矣上曰知道上曰次對入侍承旨禁推出榻敎命退諸臣以次退出
정조 17년
癸丑八月十三日巳時上御重熙堂左承旨稟事閣臣同爲入侍時左承旨徐榮輔假注書金錫泰記注官金良倜承膺祚尙衣提調徐有防檢校直閣尹行任南公轍以次進伏訖上命書榻敎曰王大妃殿進御香薷養胃湯前方中加厚朴一錢縮砂五分陳皮加五分人蔘加二分日再煎入有防曰尙方針婢之立役專爲御衣襨縫造則事體自別元無因賞帖免賤之規矣今聞本院針婢得仙圖納免賤之帖而自秋曹循例入啓云該曹事極爲未安得仙使之依例立役原啓目勿施之意分付秋曹何如上曰依爲之出擧條有防曰年前因內局草記本院針婢依工曹例抄屬惠民署事有所定奪矣第本院係是御衣襨衙門事體與他自別況縫造能否專責針婢則決不可苟然充數而一自以將來抄屬之後其中之稍解針法者昨年今年皆拔其尤目今若干立役者全不成樣莫重御衣襨縫造萬萬苟艱此不可不一番變通臣意則內醫女有闕之時自藥院依前例針婢中直爲抄擇該署之將來一款更勿擧論辛亥以後已屬內醫女外其移去該署者毋論見在與已頉一倂還屬本院使之專意於縫造衣襨之地何如上曰依爲之出擧條仍命書傳敎曰聞其實病供劇姑非可論左承旨許遞前望單子入之待下批牌招察任仍命退諸臣以次退出
정조 17년
癸丑八月十三日酉時上御重熙堂右副承旨入侍時右副承旨徐有秉假注書尹行直記注官金良倜承膺祚以次進伏訖上命書傳敎曰秋奉審修改秋夕兼告由而祝文製進知製敎晩時分排以致啓下之遲滯當該承旨從重推考命退承史以次退出
정조 17년
行都承旨徐邁修齋宿行左承旨洪義榮齋直右承旨尹㬦齋宿左副承旨南公轍齋直右副承旨李師濂未肅拜同副承旨李昌漢齋宿注書徐有聞病一員未差假注書金錫泰齋宿尹行直齋直事變假注書李弘達仕
정조 17년
南公轍啓曰玉堂備員間視事頉稟之意敢啓傳曰知道
정조 17년
南公轍啓曰日次儒生殿講十六日爲之事命下矣處所以何處爲之乎敢稟傳曰便殿爲之
정조 17년
傳于徐邁修曰都承旨左承旨分詣受香所奉審摘奸以來
정조 17년
傳于南公轍曰侍衛軍兵雨具
정조 17년
傳于南公轍曰如許猥屑之事無難煩稟諸承旨罷職
정조 17년
承旨前望單子入之李在學洪義榮洪仁浩李濟萬落點
정조 17년
徐邁修啓曰新除授承旨洪仁浩方在罷散中何以爲之敢稟傳曰敍用
정조 17년
徐邁修啓曰今日齋宿承旨當爲備員而左承旨李在學牌不進更爲牌招右副承旨洪仁浩在外同副承旨李濟萬差祭何以爲之敢稟傳曰許遞前望單子入之待下批牌招察任
정조 17년
承旨前望單子入之李師濂尹㬦李昌漢落點
정조 17년
南公轍啓曰校理嚴耆差祭出去矣玉堂上下番俱空事甚未安除外傳旨未下外未肅拜人員竝卽牌招以爲推移入直之地何如傳曰允
정조 17년
以副校理徐有鍊修撰李錫夏牌不進罷職傳旨傳于南公轍曰只推更爲牌招
정조 17년
以宣傳官射會別單傳于南公轍曰專經武臣試射日更試次待令
정조 17년
南公轍以奉常寺都提調提調意啓曰東籍親耕田所種皮黍打作則所出爲一石五斗皮粘粟打作則所出爲一石三斗皮稷打作則所出爲三石十斗之意敢啓傳曰知道
정조 17년
癸丑八月十四日卯時上詣摛文院齋宿入侍時行都承旨徐邁修左承旨南公轍右承旨尹弘烈左副承旨李翼晉右副承旨徐有秉同副承旨兪漢寧假注書金錫泰尹行直記注官金良倜承膺祚一提學鄭民始檢校直提學徐有防直提學徐鼎修檢校直閣徐龍輔徐榮輔直閣金祖淳以次侍立訖上具翼善冠衮龍袍乘輿出拱辰門由永肅門詣摛文院降輿陞座敎漢寧曰堂上侍衛外毋敢取便就坐軍士房亦勿暫時離班雜人出入一切嚴禁之意各別申飭可也上曰王大妃殿進御香薷養胃湯前方中加便香附一錢人蔘加三分陳皮減五分自今日一貼式限三貼煎入出榻敎仍命權退諸臣以次退出
정조 17년
行都承旨徐邁修坐行左承旨洪義榮坐右承旨尹㬦坐左副承旨南公轍坐右副承旨李師濂坐直同副承旨李昌漢坐直注書徐有聞病一員未差假注書金錫泰仕尹行直仕直事變假注書李弘達仕
정조 17년
李昌漢啓曰禁衛營將官來言今日本營軍兵日次私習云矣敢啓傳曰知道
정조 17년
李昌漢啓曰御營廳將官來言今日本廳軍兵日次私習云矣敢啓傳曰知道
정조 17년
傳于尹㬦曰都承旨右承旨入侍
정조 17년
傳于李昌漢曰左副承旨入侍
정조 17년
李昌漢以備邊司言啓曰一道永災無過千結若過此數則道臣不敢請廟堂不敢許事目本自至嚴矣昨年嶺南災頉雖曰浩多近萬結永災事未前聞極爲駭然當該監司鄭大容施以罷職之典永頉則所當以當年災施行自今年依例還起而道臣旣已仰請廟堂亦已許之雖不必一一盡錄國計所關萬萬寒心且年分事目將於不日頒降昨年永災中可以査正者査正各年舊陳中可以還起者還起又於今年內準此數以聞之意各別嚴飭該道如是申飭之後若不盡心爬櫛依數査得則該道臣自廟堂勘以重律事一體預爲分付何如傳曰允
정조 17년
持平南涑啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上新除授司諫院司諫姜忱時忠淸道溫陽地請斯速乘馹上來事下諭答府曰不允下諭事依啓
정조 17년
右議政金憙箚曰伏以臣每讀先正臣李珥所撰聖學輯要至其所論聖賢道統之說未嘗不三復太息蓋道統之傳有上下之殊而天下之治不治係焉是以三代以上則自堯舜至文武道統在於上而下有賢聖之臣以贊其財成輔相之功韓愈所云堯以是傳之舜舜以是傳之禹禹以是傳之湯湯以是傳之文武周公者豈不信然乎三代以下則自孔孟至程朱道統在於下而上無賢聖之君能盡其修齊治平之道此程子所謂周公沒百世無善治也噫三五逖矣道學絶矣季世人君間或有以其才智能致小康者而其所以架漏度日牽補過時者類非義理之公而只是功利之私也比之金鐵不過爲鐵中之金而寥寥千載未聞有爲人上而爲此學者遂使堯舜以來授受旨訣絶而不傳而在下之道統不復在於上矣甚至於天壤易處世入長夜竝與中華文物而不可復見嗚呼此豈但可太息而已乎惟我殿下以聖神之姿處君師之位終始典學緝熙不已知周萬事而必先其大義行高百王而實本諸達孝凡於運用施爲之際輒與道合若無待乎思勉雖以堯舜之性之恐無以過此而平日積累之工夫亦可以仰揣矣臣竊以爲聰明睿智殿下之天資也窮理盡性殿下之學問也而又況膺千一之運當五百之期則天將以殿下之聖繼帝王已絶之統而殿下亦安得不以傳道之責自任乎哉雖然以殿下之學而論殿下之政則不能無治不徯志之歎矣是故懷保之德已浹人心而蔀屋之下尙多困苦之民作成之方每勤聖念而草野之中絶少興起之士未嘗不立紀綱正風俗而已頹之紀綱已漓之風俗猝難復振而丕變其他爲世道之憂而發中朝之歎者其端不一難徧以擧此殆殿下之於學猶有所未盡者而然耶夫理事一致明新相須則旣極高明而猶欠中庸之道旣盡自修而未獲致治之效臣未聞也伏願殿下不自滿睱益懋聖學雖已窮精微之蘊而勉勉乎格致雖已臻純篤之域而慥慥乎誠正以爲平治之基本則懷保之德作成之方將收其眞箇功效而紀綱不期立而自立風俗不期正而自正凡爲世道憂者亦皆一變而爲世道幸矣苟如是焉則殿下之心法卽三五精一之心法也殿下之至治卽三五馨香之至治也而三五相傳之道統庶幾不在下而在於上矣大抵聖學之工不越乎修己治人而輯要五篇之中條理燦然本末俱備實帝王入道之指南也倘於淸宴之睱沈潛而反覆則必有犁然而會心者惟殿下深留聖意焉臣以庸陋濫被誤恩屢控血懇未蒙鑑諒遂至於抗顔冒出而登筵之初冞增悚恧不敢以中書故事看作已例輒有陳達而耿耿微衷終有所不能自已者今始不避僭猥略八文字乃敢以傳道之責深有望於殿下而今臣所言非臣之言也卽先正之言也若蒙殿下不以陳言而忽之則豈徒爲東方今日之幸也實天下萬世之幸也取進止答曰省箚具悉卿懇數衍文成餘意有此縷縷陳說卿之誠意豈勝嘉歎大抵道不遠人人自遠之欲於這箇五篇上益攻摻賾之功矣仍傳曰此批答遣史官傳諭
정조 17년
兵曹判書鄭好仁疏曰伏以臣性旣鈍劣年又衰耗見事則每患顚錯發言則輒多妄率臣亦自知不堪需世之用而惟我聖上庇覆如天地涵貸如河海曲施湔拂以至今日躋之上卿之列畀以中權之任旣僨於前復授於後臣非不知積誠祈免退守本分而惟其圖報之忱自切于中循俗之讓未暇於外因緣冒應遂成淟涊政注之失檢而固知自訟人言之致責而莫敢引義仰戴匿瑕之聖恩而俯愧守株之微諒私心惶懼靡所容措昨日喉院入稟之罪又是微臣昏謬之失目見衛班之沾濕思得遮覆之物件適與承宣接席相對只取便近未及周思無妄一言衝口率爾猥以煩屑之事至達黈纊之聽言出於臣罪及承宣捫舌莫追噬臍知悔俯詢之下首實以對慙惶兢蹙鑽地不得臣當卽地屛黜恭俟嚴勘而身在陪扈不敢言私泯默徊徨歷日悚恧玆敢露章自列仰請譴何伏乞聖明亟削臣職以靖私義仍勘臣罪以肅朝綱千萬幸甚云云答曰省疏具悉設或私自酬酢豈敢挺身入稟乎煩猥之罪自在於承宣卿何可如是把持瀆擾爲先推考勿辭行公
정조 17년
右副承旨李師濂疏曰伏以臣人器鹵下見識愚昧淸朝任使之末萬無一當而濫蒙天地之洪造屢叨內外之華秩榮耀已極涯分且溢一半分塵刹之報惟在殺走彈竭隨事盡職區區寸忱炳然如丹再昨年坡州牧待罪也敢陳山城修築之謨略效陰雨綢繆之策而辭未達意見阻廟堂有志莫就仍卽遞歸耿耿一念寤寐如結更申前疏未畢之蘊冀賜處分惟殿下審察焉噫坡之爲邑處在兩京之間防營移設專靠山城天設巖險地勢峭拔癸巳倭變備禦得力事例之斑斑可攻已悉於前夏疏中今不必更事架疊仰煩淸覽而八路防營俱有山城獨此畿輔要衝之地尙無城池營修之擧者非直爲一大欠典守堞軍官數至數百而旣無可守之堞安用軍官爲哉況其石築宛然四面如堵則目下補葺之役卽不過四五層女堞幾十間倉舍及東西北門譙而已第名以築城事力非不張大而莫重經費不敢緣臣耗縮故伊時所請只是八百包半下貸則誠有詘贏之歎不無病民之慮備局防啓良以此也而臣之在任時方便區劃煞有料量蓋本州有根基米數百石此是軍需外支放贏餘而年年取耗以爲軍器城堞補用者也十數年來混歸冗費故臣將不恤衆謗徵出添補其餘不足之數亦自綽略周章期於竣事而前疏之未及此事誠以語涉煩屑嚴最而不敢發者也伏況我殿下聖德如天無物不遂九重宵旰所勤孜者民國之事八路營邑所勉飭者懷保之政則爲近日分憂之臣者何敢忍孤負聖意創出此不緊事務爲一毫弊民之事哉今則畿農大熟民力稍紓城池修築政當其時關防重事苟由臣言而就緖則萬一涓埃之報未必不在於是玆將狂瞽之說更瀆崇嚴之憂伏乞聖明俯賜鑑諒克軫固圉之長策勿以人溆而廢言博詢廟堂之臣仍爲分付于該道道臣及該牧使以爲及時修擧之地千萬幸甚臣無任云云答曰省疏具悉疏辭令廟堂稟處
정조 17년
癸丑八月十五日子時上詣眞殿行禮入侍時行都承旨徐邁修行左承旨洪義榮右承旨尹㬦左副承旨南公轍同副承旨李昌漢假注書金錫泰尹行直記注官金良倜承膺祚一提學鄭民始檢校直提學徐有防直提學鼎修檢校直閣徐榮輔直閣金祖淳以次隨駕訖上具翼善冠衮龍袍乘輿出內閣門由崇範門詣萬安門外降輿入齋室少頃就板位行四拜禮詣盥洗位盥洗訖詣神位前三上香執爵獻爵降復位行四拜禮通禮跪告禮畢還御齋殿少頃出萬安門乘輿以諸承旨罷職傳旨命書傳敎曰雖不能檢飭亦不免混入該房外以遞差改付標由仁政門入協陽門還內諸臣以次退出
정조 17년
癸丑八月十五日辰時上御重熙堂左副承旨提調直閣入侍時左副承旨南公轍假注書金錫泰記注官承膺祚記事官洪樂游提調徐有防檢校直閣徐榮輔直閣金祖淳以次進伏訖上敎賤臣曰全羅監司入侍賤臣承命出傳李書九承命進伏上敎書九曰何日下去乎書九曰以今十七日定矣上曰幸今年事稍登云善爲之書九曰以臣鹵莽無路堪承矣上曰善治與不善治亦在慕裨之擇不擇諒而處之也書九曰臣家本無出入者近纔周訪親知得數人下去而亦未知其爲人之如何矣上曰以廉爲主着念爲之仍命退諸臣以次退出
정조 17년
行都承旨徐邁修坐行左承旨閔台爀坐右承旨南公轍內閣進左副承旨李勉兢坐直右副承旨李師濂坐同副承旨李昌漢坐直注書二員未差假注書洪樂游仕金錫泰仕直事變假注書李弘達仕
정조 17년
徐邁修啓曰今日殿座承旨當爲備員而左承旨洪義榮右承旨尹㬦不爲仕進卽爲牌招何如傳曰許遞前望單子入之
정조 17년
承旨前望單子入之閔台爀李勉兢落點
정조 17년
傳于徐邁修曰全羅監司留待
정조 17년
假注書尹行直汰去代以宋知濂爲假注書
정조 17년
傳于李昌漢曰全羅監司入侍
정조 17년
備忘記全羅監司李書九下直長弓一張長箭一部黃海水使李燁下直長弓一張長箭一部片箭一部筒兒一箇賜給
정조 17년
徐邁修啓曰前假注書洪樂游姑令仍察何如傳曰允
정조 17년
傳于李勉兢曰發遣吏郞諸執事淸齋與否摘奸以來
정조 17년
以平安監司李秉模狀啓各鎭戶斂給代折半蠲減折半劃給令廟堂稟處事傳于李昌漢曰當初朝令蓋欲以鎭耗救鎭弊而已設使鎭耗不足除劃近倉邑耗可也道臣雖以邑耗給鎭民爲邑民稱苦之端云而此則大不然毋論納邑納鎭其爲納耗一也況三南水軍邊將亦皆以陸民之結錢給代於鎭用者乎以此以彼令不可不信矣且此狀辭或欠詳悉此狀啓令廟堂還下送仍以筵敎敷衍措辭以鎭耗救鎭弊依初下敎擧行事分付
정조 17년
李昌漢以內醫院都提調提調意啓曰年例燕貿唐藥材依昨年磨鍊別單書入之意敢啓傳曰知道
정조 17년
李昌漢以都摠府言啓曰今日入直內三廳武兼禁軍及軍兵等當爲中日習射而親臨日次儒生殿講時堂郞俱以侍衛進參故不得爲之之意敢啓傳曰知道
정조 17년
李昌漢以兵曹言啓曰僉知中樞府知事康宙除授在外過限未上來依法典改差何如傳曰允
정조 17년
李昌漢以兵曹言啓曰今八月十七日武臣堂上朔試射日次而國忌齋戒相値不得爲之之意敢啓傳曰知道
정조 17년
李昌漢以禁衛營言啓曰本營把摠李鵬運身病甚重勢難察任改差何如傳曰知道
정조 17년
李昌漢以禁衛營言啓曰本營哨官洪範瑞受由過限依例汰去之意敢啓傳曰知道
정조 17년
閔台爀以左邊捕盜廳言啓曰近來無賴豪悍游衣游食輩締結和應貽害於閭巷平民民不支堪云云之說及聞故使之更加廉探則前中禁李得春前別監千道文閑散李貴仲等假稱掖隷符同和應富家子弟誘引雜技出入倡家酗酒作拿無日無之而掠奪錢物脫取衣服此已萬萬可駭而如不肯從則甚至有拔劍威喝之擧閭巷因此而有敗産者使子姪又有外入者冤聲不已事之駭惋莫過於此此三漢等捉來各各査問則箇箇直招衆民之稱冤勢所必至而以前日掖屬假稱時帶掖隷作拿閭巷貽弊平民若是無忌其在爲民除害之方不可置而不論竝移刑曹照律嚴勘俾除都民目下之弊何如傳曰允嚴飭該曹各別懲勘以除民弊可也
정조 17년
持平趙恒鎭啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答府曰不允
정조 17년
癸丑八月十六日卯時上御熙政堂日次儒生殿講入侍時行都承旨徐邁修行左承旨閔台爀右承旨南公轍左副承旨李師濂右副承旨李翼晉同副承旨李昌漢記事官徐有聞假注書尹行直記注官承膺祚記事官洪樂游考官右議政金憙左參贊洪良浩行大司成沈煥之參考官副司直李義弼李勉兢直閣金祖淳直講李肇源以次進伏訖憙曰日間聖體若何上曰一樣矣憙曰王大妃殿氣候何如上曰一樣矣憙曰惠慶宮氣候何如上曰一樣矣仍命開講上曰近來士習全不成說同成均亦旣入侍各別申飭可也煥之曰親臨殿講太學掌議當備員而東齋掌議李薰徽在外西齋掌議李存秀自來無情勢之人屢次申飭終不入來故自本館雖已施罰不能董飭之罪臣實惶悚矣上曰旣無情勢則何不入來乎煥之曰方以應製生來待泮中云矣上曰使之入來應講可也上曰全羅監司黃海水使入侍賤臣承命出與全羅監司李書九黃海水使李燁偕入進前奏職姓名訖上敎書九曰本道纔經賑政秋事雖有豐登之望而頷顑之餘民事尙不能弛念卿須十分加意以爲蘇醒之地可也且道內穀簿尙多未釐正處下去後着意矯弊宜矣大凡威生於廉約己然後可以責人須思彈壓之道毋負委寄之意焉敎燁曰下去善爲也命宣諭退出上曰大司成沈煥之推考出榻敎上曰新除授承旨先入侍後謝恩出榻敎邁修曰假注書尹行直儒生呼名之際顚錯莫甚汰去何如上曰依爲之不能檢飭之實注書亦爲汰去可也出擧條諸生講訖命退諸臣以次退出
정조 17년
行都承旨徐邁修坐行左承旨閔台爀坐直右承旨南公轍坐左副承旨李勉兢坐右副承旨李師濂坐直同副承旨李昌漢坐注書徐有聞病一員未差假注書宋知濂仕洪樂游仕直事變假注書李弘達仕
정조 17년
藥房提調徐有防副提調徐邁修啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
南公轍啓曰來二十一日朝參日次而國忌齋戒相値頉稟之意敢啓傳曰知道
정조 17년
南公轍啓曰來二十一日輪對日次而國忌齋戒相値頉稟之意敢啓傳曰知道
정조 17년
傳于南公轍曰禮房承旨馳詣崇陵奉審摘奸局內諸陵一體奉審以來
정조 17년
傳于李勉兢曰左副承旨馳詣受香所奉審摘奸以來
정조 17년
傳于李昌漢曰實注書之汰去適中占便注書徐有聞仍任假注書金錫泰之冒據極爲迷劣汰去
정조 17년
吏曹前注書徐有聞仍任事承傳
정조 17년
傳于李師濂曰日次儒生殿講幼學尹顯大以略居首給一分粗幼學沈鈺以下勿論應製賦三下進士趙道宇紙二券次上進士李興慶生員廉聖老箋次上進士南嚴老各紙一卷賜給
정조 17년
傳于李昌漢曰畿邑水陸操中摠廳所管及永宗鎭姑不擧論一體停操事下諭于摠戎使及永宗僉使
정조 17년
以京畿監司鄭昌順啓本今年災實裁革濫漏務明精覈事傳于閔台爀曰西南道中省部先自今月內往還令廟堂分付
정조 17년
以平安監司李秉模狀啓巡操幾處赴操邑幾許及營制排比便否條列馳啓事傳于李昌漢曰戎政雖重民情宜念何待更爲稟處依狀請停操事令廟堂卽爲分付
정조 17년
閔台爀以壯勇營言啓曰本營秋等試射時將官將校各技優等人別單書入之意敢啓傳曰知道
정조 17년
癸丑八月十七日巳時上御重熙堂右承旨入侍時右承旨南公轍記事官徐有聞記注官金良倜承膺祚以次進伏訖上曰王大妃殿進御香薷養胃湯依前方自今日一貼式限三貼更爲煎入出榻敎命讀公事書判付訖命退承史以次退出
정조 17년
行都承旨徐邁修坐行左承旨閔台爀坐右承旨南公轍坐左副承旨李勉兢坐右副承旨李翼晉坐直同副承旨李師濂坐直注書徐有聞病一員未差假注書宋知濂仕洪樂游仕直事變假注書李弘達仕
정조 17년
李翼晉啓曰禁衛營將官來言今日本營軍兵日次私習云矣敢啓傳曰知道
정조 17년
李翼晉啓曰御營廳將官來言今日本廳軍兵日次私習云矣敢啓傳曰知道
정조 17년
南公轍啓曰明日常參經筵取稟傳曰停
정조 17년
徐邁修啓曰同副承旨李昌漢今日不爲仕進卽爲牌招何如傳曰許遞前望單子入之待下批牌招察任
정조 17년
承旨前望單子入之李翼晉落點
정조 17년
李翼晉啓曰右邊捕盜大將趙心泰以訓鍊都監習陣明日出去矣所受命召及大將牌傳令牌何以爲之敢稟傳曰仍佩往來
정조 17년
傳于李勉兢曰左副承旨入侍
정조 17년
傳于南公轍曰禮房承旨入侍
정조 17년
以水原留守李命植狀啓本府貳衙營建時監董效勞人及願納人姓名開錄馳啓事傳于李師濂曰本府貳衙之役效勞旣多不可不拔例論賞至於願納一款莫重之役上營之役俱不許之貳衙則事面稍異令前亦旣捧之亦不可不一例論賞依後錄判下令政院捧傳旨卿其知悉事回諭
정조 17년
以京畿監司鄭昌順狀啓齊陵秋夕祭享時典祀官率入茶婢事査實馳啓事傳于李勉兢曰摘奸宣傳官書啓中以爲造泡寺在齋室東邊咫尺之地而東上房有熟設之茶婢云使之査問狀聞矣觀此狀辭果然無論謬例有無旣聞之後不可無飭而以典祀廳攔入分付卽政院之誤傳當該典祀官爲先從重推考此後一切嚴禁每以本陵之隔遠若當享時耿耿一心不敢少弛至於今番陵官之檢飭尤爲稽忽典祀廳近處村婆賣酒其爲雜亂何異邑婢當該官員等令該府拿問處之雖以獻官言之身爲地方官常時旣不能檢飭知有摘奸之行然後始逐酒婆者亦爲駭然爲先推考驪州英寧兩陵則擧行之致潔雖極嘉尙後勿怠忽事更令該曹嚴飭北關及關東陵寢齋郞勤慢亦自有摘奸考知之擧安知無已知而欲觀來頭姑不處分者乎亦令該曹枚擧此意申明嚴飭
정조 17년
以江原監司沈晉賢啓本付處罪人金思穆淮陽府到配事傳于李師濂曰放送事回諭
정조 17년
癸丑八月十八日辰時上御誠正閣左副承旨都承旨入侍時左副承旨李勉兢都承旨徐邁修假注書宋知濂記注官金良倜承膺祚以次進伏訖上命勉兢書水原留守狀啓批旨上曰水原貳衙之役願納人等雖不得不分等施賞而此等事差過則何異於賣官渠輩願納只是妄希官資朱書雖以迪功郞帖之何惜於補賑諸人爲言而此則賑饑爲重與此有異矣官方之淆雜西路尤甚黃州平壞至有以公賤起拜至五衛將者云豈不可駭乎邁修曰聖敎誠至當矣上曰私賑諸邑多者至千餘石自備果未知穀物之從何辦得而雖云廩餘亦從公穀中出巡營元無劃給本邑初無別備而自備之數若是夥多者此不過破東補西誇張彌縫以取自備多數之名而已且爲吏者以沽譽爲事則其無實績從可知矣勉兢曰臣亦纔經嶺邑賑事而私賑諸邑多寡雖不同要不過用其倉穀矣聖敎誠然矣上曰昨冬繡衣外間妄認爲壯勇衛之屬云繡衣之任雖識見有餘者尙患其未盡此輩其可以此責之乎且風聞塗聽而來尤安可信乎列邑之錯認姑捨是至於巡營亦不免伊時誤認之嫌誠可慨然承旨亦入其時繡啓而承旨在邑時亦必誤認矣勉兢曰臣則初不信風傳之言矣上曰繡衣之爲某久當聞知今不必言之矣上曰嶺南人士果或有出衆之人否勉兢曰臣未之聞見也上曰嶺人依仰領府事能如許穆許積兩許否勉兢曰特以位高故以此恃之其恰然依仰臣未之信也邁修曰嶺人於領府事之向者堂錄人心咈鬱其不心服可知矣上曰榮川人戶幾何勉兢曰僅爲三千戶而班戶爲二千故軍政莫充且境內耕墾處至鮮民皆願屬他州矣上曰山火田漸多故山日沙汰民無耕墾之土雖以都城言之四山童濯民皆游食侈風日滋山木之不得長養亦由於此耳邁修曰民不勞力而着衣啖飯此所謂奢侈也上曰近者西邑多差蔭倅而每以蔭守差遣則爲好蓋關西多武窠而率皆有地閥名武此輩年逾弱冠官經副正便除巨邑其能堪任者幾希豈不可憫乎邁修曰西邑若以蔭官差遣則好矣上曰蔭官之終始不怠者亦鮮當其積仕而初除縣監雖有地處勢力者未或不殫心職事及其自縣而郡自府而牧安坐而陞遷其心漸不如初此誠可痛之習矣上曰抄啓不及舊選之盛時若是故久不行講試此注書實才而亦久閒矣勉兢曰抄啓僚寀間風流亦遜於前云可慨矣上命勉兢書同副許遞傳敎訖上命退諸臣以次退出
정조 17년
癸丑八月十八日巳時上御重熙堂禮房承旨奉常提調久任郞廳入侍時右承旨南公轍假注書洪樂游記注官金良倜承膺祚奉常提調徐有防奉常正李羽晉判官李東埴以次進伏訖上命書傳敎曰今予一念夙宵耿耿惟在於祀典祀典卽奉先中一事豈敢一毫有未盡於致虔致愼之節乎祀品所重莫重於簠簋籩豆而籩之十有二品脯居其一惟脯之尺度最違禮意古之長八寸餘今爲一尺三寸廣寸半今爲三寸半厚二分今爲一寸三分甚至陳設之時脯盛之籩添用二三禮意姑無論其爲有欠於虔愼果如何大抵尺度之長用禮器尺八寸餘者引儀禮脯膱尺有二寸之文爲據而周尺之尺有二寸卽禮器尺之八寸餘也列聖朝制禮之以及乎微品咸秩有序猗歟有若是矣若是也故昔我孝廟朝辛卯申修古制命度支太常奉而遵之至于肅廟朝乙酉又以脯制之增加重下飭諭遵用孝廟朝受敎在其時廣只加五分厚只增三分猶以爲過大若以近日十倍之過大任其循謬則大非仰述志事之道且況先朝甲子亦有復舊規之聖諭乎自今享用脯式依儀禮及我朝之制作尺度申明定式自度支造頒鍮標亦依孝廟朝辛卯受敎將此傳敎都提擧書揭太常廟社泮宮典祀之所亦各以鍮標藏于祭庫獻官之監捧也承宣之奉審也較視鍮標若省分釐之過大而不能致察當有不職之責俾各銘念莫或違越且思之列朝屢勤飭諭近弊未免於不遵安知不於年久令久違式若今乎粢盛將以供簠簋有封進看品之規籩豆之供亦何異是此後春秋造脯待乾鍊始用時封進看品事一體定式菓果又屬於籩用隨時換用互有通融亦載於先朝受敎其後有司之臣或未仰體除非特敎代捧率多依舊因循須有一副頒示可以永爲恒例以所下圖式載之太常誌有防曰祭享中脯一依儀禮及我朝制作之尺量造成事今伏承傳敎矣第念新造之脯旣乾鍊準尺度進上看品之後始可監封於祭享而大抵造脯雖於已乾鍊準尺度之後輒又逐月乾縮以致愈久而愈縮日月旣久乾縮滋甚則自致見縮於鍮標之慮臣意則獻官監捧承宣奉審以標準脯時一依寧少無大之聖敎長廣厚雖分釐如過鍮標則必爲執頉若其有縮於鍮標者此則勿爲執頉事定式施行恐合事宜矣上曰依爲之出擧條有防曰本寺郞廳多以典祀官塡差主簿高克忠以其親病受由下鄕未及上來矣非但典祀官分排之極爲苟艱諸郞官各有所掌當此釐弊之時不可不另擇聞禮曹正郞金宗赫屢經郞官頗解寺務云以此相換之意分付該曹何如上曰依爲之出擧條上曰王大妃殿進御淸暑六和湯本方中黃連減五分加陳皮一錢一貼煎入出榻敎命退諸臣以次退出
정조 17년
行都承旨徐邁修坐行左承旨閔台爀坐右承旨南公轍坐左副承旨李勉兢坐直右副承旨尹弘烈坐直同副承旨李翼晉坐注書徐有聞病一員未差假注書宋知濂仕洪樂游仕直事變假注書李弘達仕
정조 17년
李翼晉以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
傳于李勉兢曰下直守令留待
정조 17년
以禁衛營習陣單子傳于李翼晉曰後日次爲之
정조 17년
備忘記方山萬戶崔慶臣下直長弓一張長箭一部片箭一部筒兒一箇賜給
정조 17년
傳于李翼晉曰左副承旨同副承旨入侍
정조 17년
傳于李勉兢曰左副承旨馳詣太學今日朝夕食堂到記收聚以來
정조 17년
承旨前望單子入之尹弘烈落點
정조 17년
兵曹堂上前望單子入之參議李師濂落點
정조 17년
徐邁修啓曰新除授承旨尹弘烈卽爲牌招察任何如傳曰允
정조 17년
傳于南公轍曰秋到記明日爲之處所春塘臺爲之
정조 17년
傳于南公轍曰抄啓文臣親試明日爲之
정조 17년
南公轍啓曰今此試官望中時無職名人令該曹口傳付軍職何如傳曰允
정조 17년
傳于尹弘烈曰製述對讀官無非年老之人何以燭下讀券乎朝者下敎之後何去而今始擬入致煩酬應乎當該承旨南公轍越俸一等
정조 17년
傳于李勉競曰陵行當前則道伯發巡時奉審勿爲之又或承旨奉審則道伯奉審亦爲除之曾有定式而今番東道陵寢奉審也禮房承旨不遵定式陵官之提醒亦以待道伯奉審擅自分付如許承宣將焉用哉該房承旨南公轍爲先越俸二等雖以畿伯言之旣有定式而承宣不遵卽當言送政院以爲微稟之地而尙無一言況今年穡事西不如南則特敎發巡之下先從南道亦非特敎之本意當該道臣推考
정조 17년
傳于尹弘烈曰明日親試閣臣只有時任一員而聞有實病云前提學鄭民始仍任待開門牌招
정조 17년
吏曹奎章閣提學鄭民始仍任事承傳
정조 17년
傳于李翼晉曰別雲劍徐有大蕩滌敍用
정조 17년
李翼晉啓曰別雲劍徐有大時無職名令該曹口傳付軍職何如傳曰允
정조 17년
兵曹口傳政事副護軍徐有秉副司直李濟萬徐有大竝單付
정조 17년
李翼晉啓曰門告事體何等至重而今月敦化門放鑰時宣傳官不爲進去事未前有萬萬驚駭當該宣傳官所當重勘而本院請推之外無他可施之罰何以爲之敢稟傳曰明日兵判査問草記
정조 17년
李翼晉以兵曹言啓曰曹司五衛將申光祜壯衛將金仁壽俱以身病猝重無望供職呈狀乞遞宿衛輪番之任不可久曠竝改差何如傳曰允
정조 17년
李翼晉以兵曹言啓曰五衛將鄭彦禧身病猝重時月之內無望供職呈狀乞遞宿衛輪番之任不可久曠改差何如傳曰允
정조 17년
李翼晉以都摠府言啓曰副摠管李應爀以御營中軍軍兵等中日試放事南小營晝仕出去之意敢啓傳曰知道
정조 17년
南公轍以禮曹言啓曰齊陵官員等令該府拿問處之事命下矣莫重陵寢不可暫時曠直依前例假官差送以爲替直後就拿之地何如傳曰允
정조 17년
李翼晉以訓鍊都監言啓曰依下敎北營拘留守門將金尙澤放送之意敢啓傳曰知道
정조 17년
閔台爀以義禁府言啓曰齊陵令洪復浩參奉李柱溟等拿問處之事傳旨啓下矣李柱溟今方待命拿囚洪復浩姑未替直云待替直拿囚之意敢啓傳曰後勿如是之意嚴飭附過放送可也
정조 17년
閔台爀以義禁府言啓曰江原道淮陽府付處罪人金思穆放送事命下矣金思穆放送事分付該道道臣之意敢啓傳曰知道
정조 17년
閔台爀以禁府言啓曰因慶尙監司趙鎭宅狀啓及左兵使許侙狀啓兵曹回啓內釜山僉使林栽洙豆毛浦萬戶金性一竝令該府拿問嚴勘事允下矣林栽洙金性一俱在任所云依例發遣府書吏羅將交代後竝拿來何如傳曰允
정조 17년
持平南涑啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上答曰不允
정조 17년
癸丑八月十九日辰時上御重熙堂右副承旨入侍時右副承旨李翼晉假注書洪樂游記注官金良倜承膺祚以次進伏訖上命書傳敎曰兵曹堂上前望單子入之上曰承旨前望單子入之出榻敎上曰英陵光陵懿陵元陵弘陵熟手各木一疋題給寧陵貞陵懿照墓熟手自本寺科治齊陵造果精備實果各品體大精好熟手及進排分司下吏令本府施賞奬勸各陵菓品多不精擇係是互用定式之令前本寺堂郞姑爲參酌此後各別着念雖値當節切勿循例封進藥果或大或小定式外違制者所當査出嚴處而更觀來頭次姑爲勿論此後若或如前當該齋郞及典祀官自政院論理請罪直捧拿處傳旨殿宮造果之不齊者亦爲嚴飭之意分付太常可也命退承史以次退出
정조 17년
癸丑八月十九日辰時上御誠正閣左副承旨同副承旨入侍時左副承旨李勉兢同副承旨李師濂假注書宋知濂記注官金良倜承膺祚以次進伏訖上命留待守令入侍出榻敎上命勉兢書公事批旨及今日朝夕食堂到記收來傳敎訖命勉兢先退光州牧使徐有成進前奏職姓名上曰光州地巨往須善爲也上曰李會保誰也師濂曰臣之子也上命退諸臣以次退出
정조 17년
行都承旨徐邁修坐左承旨南公轍坐右承旨李勉兢坐左副承旨洪仁浩坐直右副承旨尹弘烈坐同副承旨李翼晉坐直注書徐有聞病一員未差假注書宋知濂仕洪樂游仕直事變假注書李弘達仕
정조 17년
南公轍啓曰明日再明日國忌齋戒相値視事頉稟之意敢啓傳曰知道
정조 17년
李翼晉啓曰備邊司郞廳來言今日賓廳日次而殿座相値不得來會云矣敢啓傳曰知道
정조 17년
以江原監司沈晉賢狀啓進上生松茸限內不得封進惶恐待罪事傳于南公轍曰勿待罪事回諭
정조 17년
以文臣製述榜目傳于南公轍曰名以文臣又非明經而白文呈券萬萬駭然明日更試次使之待令試官則日前禁中文臣科次時試官三人來待待題下試取於內閣庭中仍爲考券以入試紙勿頒書手勿許而未入三下以上等者仍爲依定式直捧禁推傳旨
정조 17년
李翼晉啓曰專經武臣試射居首人賞格傳旨今方捧入矣未滿四矢及無分人所當依例捧傳旨而特敎減巡則勿論事曾有出擧條定式矣今番則何以爲之敢稟傳曰依定式勿論
정조 17년
兵曹口傳政事李謙會爲訓鍊正
정조 17년
尹弘烈以吏曹言啓曰今此宣陵忌辰祭獻官前承旨洪仁浩典祀官兼大祝前正言尹益烈塡差而時無職名竝令該曹口傳付軍職何如傳曰允
정조 17년
李翼晉以兵曹言啓曰今八月二十日文臣朔試射試官望備擬以入矣殿座相値不得爲之之意敢啓傳曰知道
정조 17년
李翼晉以訓鍊都監言啓曰今八月二十日春塘臺殿座時因兵曹節目金虎門軍九十名把摠金致五哨官尹宅性率領設布帳外排入而待標信擧行依定式北營標下軍三十名除標信除出入直千摠李文爀率領集春門外排入雜人一竝嚴禁事畢後還歸直所之意敢啓傳曰知道
정조 17년
李翼晉以禁衛營言啓曰今八月二十日春塘臺秋到記儒生殿講製述時依兵曹節目銅龍門入直鄕軍四十名內除營直五名元入直哨官李彦豐率領仍直其餘軍兵出番哨官李再復率領排立於布帳外弘化門入直鄕軍七十五名內六十名除出三十名弘化左右挾門把守三十名月覲門把守而每門各定將校各別嚴飭其餘軍兵元入直哨官徐在淵率領仍直事畢後還入直所而竝待標信擧行之意敢啓傳曰知道
정조 17년
李翼晉以御營廳言啓曰今八月二十日春塘臺親臨秋到記儒生試取時依兵曹節目東營入直軍五十九名集春營入直軍五十名內各留五名竝待標信除出領軍千摠申大觀入直把摠柳煥寅哨官李敬培金禹鼎率領設布張外排立而事畢後各還本處入直之意敢啓傳曰知道
정조 17년
南公轍以禮曹言啓曰每年各陵展謁春則二三月秋則八九月取稟事曾有定式矣今秋展謁定於何陵而以何間推擇乎敢稟傳曰歲初已有筵敎是年是月之謁本陵情禮所不容已而旣謁元陵局內諸陵亦當展謁畿伯必皆預爲措置凡係用民力處依近例以儲置米會減事分付分辦之從最小例植炬之止出宮時晝停亦依近例爲之日字則慈殿湯劑連爲煎入當於來月初及旬前後觀勢前期一兩日下敎以此知悉可也
정조 17년
李翼晉以兵曹言啓曰在前陵幸時弘化門外留都守摠兩營輪回爲之而昨秋行幸時摠戎廳擧行矣今番則兩營中以何營磨鍊乎敢稟傳曰守禦廳留陣可也
정조 17년
李翼晉以兵曹言啓曰在前陵幸時挾輦軍四百名餘軍二百名替代而庚戌年元陵行幸時三百名餘軍一百名替代矣今亦依此擧行乎敢稟傳曰依近例爲之可也
정조 17년
李翼晉以兵曹言啓曰在前陵幸時十里外斥候伏兵及傳語軍守摠兩營各隨地方擧行而庚戌年元陵行幸時畿邑斥候只數處擧行伏兵除之矣今番則何以爲之乎敢稟傳曰依近例爲之可也
정조 17년
李翼晉以兵曹言啓曰今此元陵行幸時何營軍兵隨駕何營軍兵留都而禁軍及馬步軍以幾番幾哨磨鍊乎敢稟傳曰訓局步軍十哨馬軍三哨禁衛鄕軍三哨騎士二番禁軍三番隨駕御營廳留陣可也
정조 17년
李翼晉以兵曹言啓曰今此冬至兼謝恩使一行赴燕時所把驛馬必須前期分定然後可無窘急之患應把驛馬四十五匹依前例忠淸道八匹全羅道十匹慶尙道二十匹來九月初十日京中逢點江原道四匹咸鏡道三匹同月二十日直送安州逢點事各道監司處行移何如傳曰允
정조 17년
李翼晉以司僕寺一二提調意啓曰今此元陵展謁來月初及旬前後觀勢前期一兩日下敎事命下矣駕轎添補驛馬勿論遠近道限五十匹依例分排知委之意敢啓傳曰日字姑未下敎外道驛馬無論遠近一竝置之此意亦令兵曹知悉可也
정조 17년
李勉兢以賑恤廳言啓曰中部義城正契任掌高聖得今月十九日本洞路傍得一歲遺棄女兒同里居良女黃召史欲爲收養南部小公洞契任掌邊大得同日本洞路傍得一歲遺棄男兒同里居良女金召史欲爲收養而貧不自食皆願收料告于本部自各該部同日牒呈故依節目竝爲給料使之乳養之意敢啓傳曰知道
정조 17년
癸丑八月二十日卯時上御春塘臺秋到記儒生殿講製述抄啓文臣親試專經文臣殿講製述專經武臣試射入侍時行都承旨徐邁修行左承旨閔台爀右承旨南公轍左副承旨李勉兢右副承旨尹弘烈同副承旨李翼晉假注書宋知濂洪樂游記注官金良倜承膺祚檢校直提學徐有防以次侍立上具翼善冠衮龍袍乘輿出交泰門上敎勉兢曰與同成均徐有防先往場內赴擧儒生以生東進西整齋以入如或雜亂而有挾冊橫升之弊以近日士習當有別般懲勵之道試所承旨館堂泮長各別申飭可也由永淸門明政門明光門靑陽門至大次降輿御座翼晉跪告宰樞執鼓諸試官率應參文臣四拜訖儒生製述試官判府事朴宗岳左參贊洪良浩禮曹判書閔鍾顯行副司直李庚運宋銓洪仁浩李文會儒生殿講文臣殿講試官右議政金憙行副司直李秉鼎行大司成沈煥之行副司直李義弼兵曹參議李師濂行副司直金履成柳焵專經武臣試射試官戶曹判書沈頤之行副司直趙心泰朴基正李濟萬行副護軍徐有秉李周爀抄啓文臣試官一提學鄭民始原任直提學徐鼎修原任直閣徐龍輔尹行任檢校直閣徐榮輔以次進伏訖宗岳憙進前宗岳等曰近日日候淸朗聖體若何上曰一樣矣宗岳等曰王大妃殿氣候何如上曰一樣矣宗岳等曰惠慶宮氣候何如上曰一樣矣宗岳等仍就座上敎秉鼎煥之曰儒生以生東進西各於布帳內序齒分座場內犯禁與否各別糾正可也兵曹判書鄭好仁曰闕門開閉時注書及摠郞宣傳官各掌門告法意至重而昨日下鑰時宣傳官柳相默初旣進去旋卽徑歸竟致門告之闕焉極爲駭然宣傳官柳相默拿問勘處何如上曰依爲之出擧條好仁曰今日試射時執鼓差備以訓鍊正白東運啓下矣渠家有故不得待令今姑改差口傳差出待下批使之擧行何如上曰依爲之出擧條好仁曰訓鍊正今當差出而擬望之人乏少外任竝擬何如上曰依爲之出擧條好仁曰前縣監張宅基依下敎招見則履歷已經邊將守令爲人可合收用而今番水原公廨營建時其所效誠亦甚嘉尙合施加資之典事係恩典不敢擅便敢此仰達矣上曰依爲之出擧條翼晉跪告矢數執鼓上曰文臣殿講分設考講而試官加差可也命書榻敎曰文臣殿講命官判尹李文源爲之參考官抄啓文臣安廷善李羲甲爲之儒生殿講參考官金履成文臣殿講進去儒生製述對讀官李庚運儒生殿講進去抄啓文臣親試試官尹行任儒生製述進去命開講憙曰旣非試所承旨而言其不當言之事揆以事體所失非細不可以問備而止承旨閔台爀罷職何如上曰依爲之出擧條上曰右承旨南公轍推考出榻敎上曰京畿監司入侍知濂出傳與京畿監司鄭昌順偕入進伏上敎昌順曰畿內穡事西不如南省部之行何不先西而後南乎昌順曰陵幸雖無成命取稟已久來月則不敢發巡而西道則難以今月內往還故果欲以南道爲先矣上命書陵幸取稟草記判付訖敎昌順曰今年畿內雖云稍登民力不可不念一依昨秋行幸時已例而凡係用民處皆以儲置米會減俾無虛實相蒙之弊可也昌順曰喬桐永宗習操旣有停止之命則巡營之牙兵習操何以爲之乎上曰一體停操可也出擧條昌順曰臣營穀簿之在於水原府者陞留之後皆屬本府耗條將士支放之需不可不給代之意論報備局而此旣支放之需則卽今區劃給代有不可已矣上曰令廟堂卽爲給代後草記可也出擧條昌順曰江華喬桐勢同唇齒雖江華軍餉移儲喬桐與留峙本府無異今當喬桐接濟之時江華穀近喬桐之限千石移轉喬桐似無不可下詢大臣處之何如上曰令廟堂稟處可也出擧條上曰日勢似晩儒生講分考好矣命書榻敎曰儒生製述試官講試官兼差宗岳等就座分考訖上曰比較儒生居首李是鍊呼新來進退可也上曰爾爲誰之族耶是鍊曰參判李家煥十二寸族孫矣命退出上命分考製述試券命書榻敎曰一提學鄭民始同成均徐有防試官加差下宗岳等分考訖命坼榜仍命書傳敎曰專經文臣殿講奉常主簿李漢喬製述頌居首兵曹佐郞金洛一專經武臣居首禁衛哨官金慶源各半熟馬一匹賜給到記儒生殿講居首幼學李是鍊製述居首進士權晙生員黃基天竝直赴殿試講之次幼學金益耟直赴會試講之次趙在星製述之次生員閔師膺金鎰李永老進士李日煒宋翼淵生員李家淳竝各給二分講略幼學權行彦等八人粗幼學康濟洪等二人令政院紙筆墨考例施賞上曰製述入格儒生來待出榻敎上曰製述賜第人先爲入侍可也賤臣承命出傳與權晙黃基天偕入上命呼新來進退訖上敎晙曰爾爲誰之族耶晙曰故蔭正權世經五代孫而近族見無立朝者矣上敎基天曰爾等俱以實才入格決科矣命賜酒賜饌訖上曰承旨前望單子入之出榻敎上曰王大妃殿進御加味正氣散依前方一貼煎入出榻敎命退諸臣以次退出
정조 17년
行都承旨徐邁修坐左承旨尹弘烈坐直右承旨李勉兢坐直左副承旨洪仁浩坐右副承旨南公轍坐同副承旨李翼晉坐注書徐有聞病一員未差假注書宋知濂仕洪樂游仕直事變假注書李弘達仕
정조 17년
徐邁修啓曰右副承旨尹弘烈今日不爲仕進卽爲牌招何如傳曰允
정조 17년
以黃海兵使姜五成啓本延安府騎步兵價布謂以歉荒不爲收捧上納該府使兪漢敦爲先罷黜其罪狀令攸司稟處事傳于李翼晉曰民勢非不知也守令擅自不爲送點云者大關紀綱此狀啓還下送民情事勢旣如此則道帥臣間事當前期具由或狀或牒豈敢以守令之無端不納樣反請守令之罪有若該邑穡事之初不聞知然乎紀綱之外大關後弊奏御文字自有格式當該帥臣令廟堂査問事狀草記勘罪政院之無一言捧納亦爲駭然當該承旨推考近以海伯之未聞治績方以爲菀觀於此狀本其不能周察民情統轄兵營之狀槪可推知亦令廟堂査問事狀草記騎兵布自當在秋後處分之中姑爲寬限事分付該曹
정조 17년
傳于洪仁浩曰政官牌招開政參判參議前望單子入之待下批牌招一體開政
정조 17년
吏曹堂上前望單子入之參判李在學參議李冕膺落點
정조 17년
傳于李勉兢曰安岳量田旣始該倅之代今日政各別擇差待下批仍令當日下送該道穡事聞於一邑之中亦有彼此之別云此時秋務尤不可曠官如有受由及上京者使之嚴飭還任俾勿曠官事分付該曹仍令廟堂關飭該道
정조 17년
有政吏批判書金文淳牌不進參判李在學進參議李冕膺在外右承旨李勉兢進啓曰判書金文淳牌招不進參議李冕膺在外小臣獨政未安何以爲之敢稟傳曰仍爲之以李鼎揆爲大司憲朴基正爲大司諫徐有沂爲執義權坪爲獻納閔師宣李羲甲爲正言金熙采爲副校理李遇濟爲修撰申光履爲兵曹參判李文會爲安岳郡守金弼龍爲保安察訪奉常主簿高克忠禮曹正郞金宗赫相換前察訪丁胤祚今加通政加資事承傳接慰官尹悌東承文副正字柳之源竝單付
정조 17년
兵批判書鄭好仁進參判申光履病參議睦萬中入直進參知李師濂病左承旨尹弘烈進李思祚爲曹司衛將金商振爲五衛將朱正离爲忠壯將洪龍健爲釜山僉使李載大爲豆毛浦萬戶朴師悌爲明月萬戶同知金斗弘僉知金鼎鎭司空鉉朴根昌安宗裕護軍宋民載副司直金履禧洪義榮李鼎運尹㬦李昌漢金熙采副司果尹益烈洪秉臣副司正尹益儉副司勇許習朴寅秀竝單付前郡守李觀成前縣監張宅基以上今加折衝加資事承傳
정조 17년
以前假注書金錫泰文臣製述無緣不參禁推傳旨傳于南公轍曰如渠遐方之人亦以念舊特付注書則擧行多慢忽遞出未久又敢規避極爲駭然不可禁推而止降付芸閣
정조 17년
傳于李翼晉曰海西之延白眞所謂豐乞以朝廷一視之意言之其所痛若在己寢食靡甘無異於昨秋諸道之歉焉特以不欲先撓姑且含默惟此西顧兩邑之耿耿一念何曾晷刻暫忽也朝於帥臣之狀略有措辭判下者而此亦出於先鎭後救之意也他餘條件雖待年分之啓至於當頭之應納如帥狀中云云者必有後時之歎兩邑秋冬京納之未納者及禁御如有番上軍或爲先退捧或爲先停番先安望哺之民情事令廟堂三懸鈴分付道帥處兩邑續當分遣繡衣或潛往潛來又或如例出道以考勤慢莫以邑宰之可意而可堪或忽董飭之方事道伯處一體嚴飭
정조 17년
傳于李勉兢曰當該承旨南公轍越俸一等
정조 17년
傳于李勉兢曰左承旨南公轍爲先推考
정조 17년
傳于李勉兢曰當該閣臣南公轍所爲萬萬駭然爲先從重推考
정조 17년
以韓永建南惠寬李允行崔時淳李錫心囚單子傳于尹弘烈曰能誦後草記
정조 17년
以韓啓翼金良文鳳岐囚單子傳于尹弘烈曰付過放送
정조 17년
李勉兢啓曰昨日文臣製述時限後呈券文臣韓啓翼金良文鳳岐誤以入庭不作混捧禁推傳旨至於就囚臣之不察之失不勝惶恐而原傳旨改付標以入之意敢啓傳曰知道莫非南公轍之罪爾則雖曰試所承旨傳旨之捧與不捧非爾所知況爾又申退乎有罪倖避替令下位有此啓辭公轍尤爲駭妄而遞罷則適足爲取便加施越俸一等之典該文臣等卽爲放送後草記事分付爾則勿待罪
정조 17년
李翼晉以備邊司言啓曰因京畿監司鄭昌順所啓水原府耗條區劃給代事有令廟堂卽爲給代後草記之命矣目今畿邑穀簿在在枵然近三千包穀有難推移劃給而該道事勢亦不可不念道內各邑常賑穀中逐邑分排準此數給代之意敢啓傳曰知道
정조 17년
李勉兢以義禁府言啓曰承政院啓辭內昨日文臣製述時限後呈券文臣韓啓翼金良文鳳岐誤以入庭不作混捧禁推傳旨至於就囚原傳旨改付標以入事批旨內文臣等卽爲放送後草記事命下矣韓啓翼金良文鳳岐等卽爲放送之意敢啓傳曰知道
정조 17년
李翼晉以備邊司言啓曰卽見咸鏡監司金華鎭狀啓則以爲本道穡事大違初料殘氓受災計活不贍齎糧赴操亦不無許多糜費之弊今秋南北關及防營習操竝姑停止只令各邑官門聚點事請令廟堂稟旨分付矣北道秋操之直爲擧行春初旣有成命今年穡事之優得豐登民情似無難便則該道臣之直請停操殊非詰戎之意南北兵營防營習操一倂爲之事分付何如傳曰近來詰戎之政看作不緊之事久曠之不足甚至有近二十年一未行操處疎虞之外反爲民弊者多端此所以今年則可東可西者以爲爲主也昨見西伯之啓今又有北伯狀請道伯皆是出自秩高之卿列則如非民勢之難爲寧或忽於戎務而然也今則莫如許其所請之爲當特爲停操事分付而雖以京軍門習陣言之司哨鍊精於正操營操與邑點亦當如此今番諸道各邑官點處一依司哨鍊例拔例肄習而文蔭守令之閑於俎豆之學者皆令誠心爲之俾各無操之名有操之效事本司嚴飭諸道仍令道帥臣考其勤慢甚不能者雖至勘罪亦可此意一體嚴飭西北旣停則獨於關東豈可爲之以貽民弊乎特停正操精習哨鍊事分付東伯可也
정조 17년
癸丑八月二十一日午時上御重熙堂禮房承旨入侍時左承旨南公轍假注書洪樂游記注官金良倜承膺祚以次進伏訖上命讀公事書判付訖上曰王大妃殿進御加味正氣散前方中去黃連一貼煎入出榻敎命退承史以次退出
정조 17년
都承旨未差左承旨尹弘烈坐右承旨李勉兢坐左副承旨洪仁浩坐直右副承旨李翼晉坐直同副承旨南公轍坐注書徐有聞仕直一員未差假注書宋知濂仕事變假注書李弘達仕
정조 17년
藥房提調徐有防左承旨尹弘烈啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
南公轍啓曰來二十五日朝參日次而國忌齋戒相値頉稟之意敢啓傳曰知道
정조 17년
傳于李翼晉曰一月六對久未若例再昨日次對退行於今日
정조 17년
李翼晉啓曰今日次對兩司當爲進參除在外未署經疏批未下外未肅拜呈告人員竝卽牌招何如傳曰允
정조 17년
傳于李翼晉曰大臣備局堂上引見
정조 17년
尹弘烈啓曰昨日政事中執義徐有沂副校理金熙采正言閔師宣俱在禁推中而該曹備擬受點臣之矇然捧入誠不勝惶恐而莫重政望有此做錯當該銓堂推考原望筒勿施何如傳曰該房承旨若卽頒布現告則豈有該曹之做錯乎當該承旨爲先從重推考望筒勿施
정조 17년
吏曹堂上前望單子入之參判丁範祖參議鄭大容落點
정조 17년
尹弘烈以吏曹言啓曰該道穡事聞於一邑之中亦有彼此之別云此時秋務尤不可曠官如有受由及上京者使之嚴飭還任俾勿曠官事分付該曹事命下而卽接黃海監司李祖承移文則殷栗縣監金致光五月以其親病受由下往於全羅道光州地屢度催促終不還官自吏曹行關該道俾卽還官爲辭矣今若自臣曹行關催促則其間將致遲滯而五月受由已至四朔則該道臣之尙不狀聞事甚未安該道道臣推考殷栗縣監金致光改差何如傳曰允口傳差出待下批當日辭朝
정조 17년
吏曹口傳政事張至冕爲殷栗縣監
정조 17년
兵曹口傳政事申應周爲摠戎中軍
정조 17년
以大司諫朴基正牌不進罷職傳旨傳于洪仁浩曰只推
정조 17년
傳于洪仁浩曰當該注書令該府拿問嚴處